白髭行
作者：范成大
朝代：宋

paragraphs: 四十踰四髭始黄，手持漢節臨大荒。
輿疾歸來皮骨在，兩鬢尚作青絲光。
俛仰行年四十九，萬里南馳復西走。
斑斑頷下點吳霜，猶可芟夷誑賓友。
屈指如今又十年，兩年憊卧秋風前。
人生血氣能幾許，不待覽鏡知皤然。
長安後輩輕前輩，百方染藥千金賣。
煩撋包裹夜不眠，無奈露頭出光怪。
病翁高卧門長扃，垂雪毿毿骨更清。
兒童不作居士喚，喚作堂中老壽星。